Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Συμβουλίου σχετικά με τον καθορισμό και την υλοποίηση κοινοτικής πολιτικής στο πεδίο των τηλεπικοινωνιακών και των ταχυδρομικών υπηρεσιών» () (97/C 30/06)

Στις 20 Μαΐου 1996, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 24 Ιουλίου 1996 με βάση την εισηγητική έκθεση του κ. Kritz.

Κατά την 338η σύνοδο ολομέλειας της 25ης και 26ης Σεπτεμβρίου 1996 (συνεδρίαση της 25ης Σεπτεμβρίου 1996), η Οικονομική και Κοινωνική Επιτροπή υιοθέτησε με 94 ψήφους υπέρ, 1 ψήφο κατά και 4 αποχές την ακόλουθη γνωμοδότηση.

1. Εισαγωγή

1.1. Η Επιτροπή αποφάσισε να αναζητήσει μια νομική βάση για ορισμένες γραμμές του προϋπολογισμού, όπως είχε δηλώσει σε μία ανακοίνωσή της το 1994 (SEC(94) 1106 τελικό). Μία από αυτές τις γραμμές του προϋπολογισμού αφορά τον καθορισμό και την υλοποίηση κοινοτικής πολιτικής στον τομέα των τηλεπικοινωνιακών και των ταχυδρομικών υπηρεσιών (Β5-401).

1.2. Οι διατάξεις της Συνθήκης και τα ψηφίσματα και οι οδηγίες του Συμβουλίου και του Κοινοβουλίου απαιτούν από την Επιτροπή να δράσει κατά διάφορους τρόπους, προκειμένου να μελετήσει και να επεξεργαστεί στόχους και δράσεις για τον περαιτέρω καθορισμό και την εφαρμογή της κοινοτικής τηλεπικοινωνιακής και ταχυδρομικής πολιτικής. Οι τρόποι αυτοί περιλαμβάνουν τη δρομολόγηση αναλύσεων, την πρόσκληση για υποβολή παρατηρήσεων εκ μέρους της βιομηχανίας και του κοινού, την κατάρτιση νομοθετικών προτάσεων και την παρακολούθηση της εφαρμογής της νομοθεσίας.

1.3. Για τις δράσεις αυτές απαιτείται ένα φάσμα δραστηριοτήτων στήριξης, το οποίο περιλαμβάνει την ανάθεση μελετών και τη διοργάνωση σεμιναρίων και διαβουλεύσεων, με σκοπό την ανάλυση των αγορών, των τεχνολογιών, των στόχων και των πολιτικών. Περιλαμβάνει, επίσης, την υποβολή εντολών προς τους οργανισμούς τυποποίησης και χορήγησης συχνοτήτων. Οι δραστηριότητες αυτές χρηματοδοτούνται από τη γραμμή του προϋπολογισμού Β5-401.

2. Κύρια σημεία του εγγράφου της Επιτροπής

2.1. Το έγγραφο της Επιτροπής περιέχει τα εξής τμήματα:

- Αιτιολογική έκθεση

- Πρόταση απόφασης του Συμβουλίου

- Κατάλογο των νομοθετικών μέτρων που έχουν εγκριθεί στο πεδίο των τηλεπικοινωνιών και των ταχυδρομείων (Το παράρτημα αυτό δεν περιλαμβάνει τις οδηγίες, αποφάσεις, ψηφίσματα κ.λπ. που υιοθετήθηκαν το 1995 και 1996)

- Δημοσιονομικό δελτίο.

2.2. Ο σκοπός της απόφασης του Συμβουλίου δηλώνεται στο άρθρο 1.

2.3. Το άρθρο 2 δηλώνει ότι η Επιτροπή είναι υπεύθυνη για την διεκπεραίωση των καθηκόντων που ορίζονται στο άρθρο 1. Κατά την εκτέλεση αυτών των καθηκόντων, η Επιτροπή λαμβάνει υπόψη τους στόχους της κοινοτικής πολιτικής στο πεδίο των τηλεπικοινωνιακών και των ταχυδρομικών υπηρεσιών, οι κυριότεροι από τους οποίους απαριθμούνται στη συνέχεια του ίδιου άρθρου.

2.4. Το άρθρο 3 δηλώνει ότι για την εκπλήρωση των καθηκόντων που καθορίζονται στο άρθρο 2, η Επιτροπή δύναται να αναλάβει οποιαδήποτε πρόσφορη δράση και αναφέρει συγκεκριμένα:

- την ανάθεση συμβάσεων για την κατάρτιση εκθέσεων ανάλυσης και ειδικών μελετών 7

- τη διοργάνωση και στήριξη συνεδριάσεων εμπειρογνωμόνων, διασκέψεων και σεμιναρίων και την αντίστοιχη συμμετοχή 7

- τη συμβολή στην ανάπτυξη συνεργασίας μεταξύ της Κοινότητας και τρίτων χωρών 7

- την υποβολή εντολών σε οργανισμούς τυποποίησης και χορήγησης συχνοτήτων 7

- την αγορά και λειτουργία του απαραίτητου εξοπλισμού.

2.5. Το άρθρο 4 υπογραμμίζει, μεταξύ άλλων, ότι σε κάθε συμφωνία ή σύμβαση που θα συναφθεί μεταξύ της Επιτροπής και των δικαιούχων οποιωνδήποτε πληρωμών θα συμπεριλαμβάνονται διατάξεις για την καταπολέμηση της απάτης.

2.6. Κάθε τρία χρόνια θα υποβάλλεται στο Ευρωπαϊκό Κοινοβούλιο και το Συμβούλιο έκθεση αξιολόγησης (άρθρο 5).

2.7. Σύμφωνα με το δημοσιονομικό δελτίο, το κονδύλιο για τη γραμμή Β5-401 το 1995 ισοδυναμούσε με 8,5 εκατ. Ecu. Το προσχέδιο προϋπολογισμού (ΠΣΠ) για το 1996 περιλαμβάνει το ίδιο συνολικό ποσό. Η ανάλυση της δράσης σε επιμέρους στοιχεία δείχνει ότι η Επιτροπή σκοπεύει να επικεντρωθεί στις στρατηγικές πτυχές, λόγω της ταχύτατης εξέλιξης της τεχνολογίας, στην ανάπτυξη των αγορών, ιδίως στον τομέα των τηλεπικοινωνιών, και στο ρυθμιστικό τομέα.

3. Γενικές παρατηρήσεις

3.1. Η Οικονομική και Κοινωνική Επιτροπή συμφωνεί με την Επιτροπή όσον αφορά την ανάγκη ύπαρξης νομικής βάσης για τη χορήγηση κονδυλίων για τον καθορισμό και την εφαρμογή κοινοτικής πολιτικής στο πεδίο των τηλεπικοινωνιακών και των ταχυδρομικών υπηρεσιών (γραμμή Β5-401 του προϋπολογισμού).

3.2. Οι δραστηριότητες στήριξης που χρηματοδοτούνται από τη γραμμή Β5-401 διεξάγονται εδώ και μερικά χρόνια χωρίς επίσημη νομική βάση. Η άποψη της Οικονομικής και Κοινωνικής Επιτροπής, ωστόσο, είναι ότι η πρόταση απόφασης του Συμβουλίου δεν θα πρέπει να αντιμετωπισθεί μόνο ως διοικητική άσκηση για την πλήρωση ενός νομικού κενού, αλλά και ως μέσο προαγωγής της ορθής δημοσιονομικής και διαχειριστικής πρακτικής μεταξύ των υπηρεσιών της Επιτροπής.

3.3. Η Οικονομική και Κοινωνική Επιτροπή θεωρεί εξαιρετικά σημαντική την ύπαρξη χρηματοδοτικών πόρων για τις δράσεις στήριξης της Επιτροπής που αναφέρονται στο άρθρο 3. Έχει μεγάλη αξία για την Επιτροπή η εξασφάλιση ανεξάρτητων απόψεων μέσω της ανάθεσης συμβάσεων για μελέτες ανάλυσης π.χ. των αγορών και των τεχνολογιών.

3.4. Η Οικονομική και Κοινωνική Επιτροπή είναι της γνώμης ότι η κορυφαία προτεραιότητα μεταξύ των δραστηριοτήτων στήριξης πρέπει να δοθεί στην παρακολούθηση της εφαρμογής της κοινοτικής νομοθεσίας.

Βρυξέλλες, 25 Σεπτεμβρίου 1996.

Ο Πρόεδρος της Οικονομικής και Κοινωνικής Επιτροπής

Carlos FERRER

() ΕΕ αριθ. C 192 της 3. 7. 1996, σ. 4.